高比拜仁

高比拜仁，暱稱高比仔，係美國NBA前球員，由1996年加入NBA去到2016年掛靴都係喺洛杉磯湖人打波，佢嘅波衫冧巴係24號，位置係得分後衛。佢被認為係近年表現最好嘅NBA球員之一。

美國時間2020年1月26號，高比拜仁因私人直升機意外死，終年41歲，包括佢同佢二女Gianna嘅全機九人都罹難。

早期生活 
高比拜仁喺賓州費城出世，係前費城76人籃球員祖拜仁唯一嘅仔。高比話，佢3歲已經識打籃球。6歲時，佢哋一家移居意大利，而佢阿爸亦開始佢嘅職業籃球生涯。高比逐漸適應意大利嘅生活方式，並且能夠講一口流利嘅意大利話，更曾經認為意大利係佢第二個家。

1991年，高比一家搬返美國。喺費城郊區嘅勞爾梅里恩高中度過一段極之美妙嘅高中籃球生涯。呢段期間，高比成日去天普大學體育館打波，因此識得天普大學嘅球星、後來成為隊友嘅艾迪鍾斯。當時嘅高比球技已經好突出，1994-95年高三年級嘅賽季，佢更以31.1分、10.4籃板、5.2助攻嘅成績，成為當年賓夕凡尼亞州年度最佳球員。喺呢一年，佢亦帶領球隊打出32勝3負佳績，攞到42年來第一個州冠軍，佢喺高中球季累積嘅2883分，更打破名宿張伯倫保持咗40年嘅紀錄。高比不可思議嘅籃球天分亦得到全美國認可。

佢喺美國大學入學試中1080分嘅成績本來可以保證佢擁有好多一流大學──包括北卡羅萊納大學或杜克大學嘅籃球獎學金，但係，高比最終放棄佢原來嘅計劃，繞過大學籃壇直接進入NBA。作為歷史上第一個噉做嘅後衛，高比呢個大膽決定喺當時亦引起廣泛爭議。

NBA

早期 
高比喺1996年嘅NBA選秀大會俾夏洛特黃蜂以第13名選中，隨即喺1996年7月11號被交換到洛杉磯湖人。由於高比曾經喺Adidas嘅ABCD訓練營着過143號波衫，因此加入NBA之後，就將三個數字加埋，「8」號就成為佢第一個波衫冧巴。

美國籃球員
飛機失事死者